जम्मू कोला बाह्वै जन्दे होई, गोरख नगर दे कोल, ‘बाग-ए-बहू’ आई जन्दा ऐ। नुहाड़ी संञ बी चेतें आली ऐ। प्हाड़ी दे उप्पर इक निक्का हारा बगीचा ऐ ते बिच्च इक कशमीरी डिज़ाईन दा बने दा गैस्ट हाऊस ऐ! पगडंडियां बनी दियां न ते कतारें च फुल्ल लग्गे दे न। सैला घाs पैरें गी गुतलूं करदा ऐ। सजौट मना गी भांदी ऐ। बिच्च इक निक्की जनेही नैह्र बनाई दी ऐ। नैह्रा दे बिच्च रंग-बरंगे लाटू लग्गे दे न ते फुहारे बी हैन। संञा रौनक बधी जन्दी ऐ। लाटू जगी पौंदे न ते फुहारे नच्चन लगी पौंदे न। रंग-बरंगे लाटू-बत्तियां बलदे ते फुहारें गी नचदे दिक्खियै मन नच्चने गी आखदा ऐ। इत्थें घड़ी-भर बेइयै आदमी श्रीनगर दे शालीमार बागै गी भुल्ली जन्दा ऐ। प्हाड़-चढ़दे दी नुक्करा माता काली हत्था च खप्पर फगड़े दे, लाल जीभ कढिऐ खड़ोती दी लभदी ऐ। लैंह्दे आलै सिरै उठी आओ तां तवी दा पानी पैर चटदा सेई हुन्दा ऐ। पानिया च कुतै-कुतै कोई मच्छी उड़कियै बावे भैड़ दा चेता कराई जन्दी ऐ। तवी जम्मू ते बाह्वे दी बंड करदी जन्दी ऐ। सामनै जम्मू दा गुज्जर नगर हसदा, गड़ाके लांदा ऐ। बत्तियां-लाटू वली पौंदे न। कुसै मन्दरा चा घैण्टियें, शैनें दी बाज, कुसै मसीती चा बांग ते कुसै गुरद्वारे चा शब्द कीर्तन सनोचन लगी पौंदे न। सामनै जम्मू शैह्र चाननी च डुब्बी जन्दा ऐ। इक दूए दे उप्पर चढ़े दे मकान, कोठियां बड़े गै शैल लबदे न। उत्थे खड़ोते दे तवी गी दिक्खिऐ ए गीत चेतै आई गै जन्दा ऐ :--